stanford-oval/wikipedia huggingface dataset:
Luettelo televisiosarjan Uusi päivä henkilöistä
Muut henkilöt > Sara Erkkilä

Sara Erkkilä (es. Anna Lipponen) esiintyi sarjassa vuosina 2010–2011. Sara työskenteli sarjassa kahvila Suvannossa. Sara oli erittäin kiinnostunut astrologiasta, ja puhui ennustamiseen liittyvistä asioista mielellään. Sara ystävystyi Elina Haaviston kanssa, kun nämä kisailivat Lauri Kallion suosiosta.
Sara seurusteli sarjassa aluksi Tero Kuuslan kanssa. Tämä suhde päättyi kuitenkin siihen, kun Tero rakastui Marika Ruuskaseen. Sara halusi saada Teron epätoivoisesti itselleen, ja yritti siksi sabotoida Marikan ja Teron suhdetta. Hän jopa esitti odottavansa Terolle tällöin lasta. Huomattuaan yrityksiensä kuitenkin olevan tuomittuja epäonnistumaan hän aloitti suhteen kauan leskenä olleen Pentti Ruuskasen kanssa. Sara jätti Virtauksen Pentin tunteiden kasvettua liian suuriksi ja poistui siten sarjasta.
Muut henkilöt > Tiia Friman

Tiia Friman  (es. Eva Adamson) on Jani Hellemaan ex-tyttöystävä. Emmi Lukkari oli hetkellisesti ihastunut Tiiaan (mistä tämä ei tosin ollut tietoinen). Jani jätti Tiian, koska hänellä oli edelleen tunteita Vilma Haavistoa  kohtaan.
Muut henkilöt > Petra Kaakko

Petra Kaakko (es. Amira Khalifa) esiintyi sarjassa vuosina 2012–2013. Petra on koulutukseltaan ekonomi ja hänet palkattiin myyntipäälliköksi Sunerille, kun toimitusjohtajaksi noussut Tero Kuusla ei kyennyt hoitamaan sekä myyntipäällikön että toimitusjohtajan pestiä. Petra saapui Virtaukseen ensimmäistä kertaa maaliskuussa 2012 esitetyssä jaksossa. Hän oli syy Lissun ja Laurin eroon, koska Lauri petti Petran kanssa Lissua. Sittemmin Petra ja Lauri alkoivat seurustelemaan. Petra on biseksuaali, minkä Lauri koki ongelmalliseksi ja Petran ihastus Elina Haavistoon aiheutti Petran ja Laurin välille kitkaa. Petra rohkastui suutelemaan Elinaa alkusyksystä 2013, mutta Elina torjui tämän ja jopa syytti Petraa hyväksikäytöstä (Elinalla oli vaikea elämäntilanne, johon hän sai tukea Petralta. Elina luuli Petran yrittävän "uida hänen iholleen" Elinan elämäntilannetta hyväksikäyttäen, vaikka todellisuudessa Petra oli ihan oikeasti rakastunut tähän). Lopulta Petran ja Elinan suudelma johti myös Petran ja Laurin eroon. Pian eron jälkeen Petra sai töitä Lontoosta ja muutti pois Virtauksesta.
Muut henkilöt > Cicca Kallas

Cicca Kallas (es. Siiri Partanen) esiintyi sarjassa alusta asti vuodesta 2010 alkaen. Cicca kertoi keväällä 2011 lähtevänsä vaihto-oppilaaksi Sveitsiin ja oli sarjasta jonkin aikaa poissa. Cicca soittaa Vihreissä Valoissa rumpuja ja on kihloissa saman bändin kosketinsoittaja Aapo Rönkön kanssa. Heidän suhteensa alkoi, kun sarjan neljännellä kaudella Cicalle ilmeni ongelmia Kohu-lehden aiheuttamasta julkisuudesta, joka ei antanut Cicasta haluamaansa kuvaa vaan juorulehden tavoin vääristeli asioita tai esitti ne huonoimmassa valossa. Tällöin Aapo tuki Ciccaa ja he tajusivat pitävänsä toisistaan enemmän kuin ystävinä. Cicca nähtiin sarjassa yli vuoden tauon jälkeen sarjan viimeisessä jaksossa.
Muut henkilöt > Riku Kanninen

Riku Kanninen (es. Arttu Ratinen) toimi Virtauksen kaupungin sivistystoimenjohtajana suurlukiohankkeen aikaan. Hän oli yksi niistä, joka vahvimmin vei hanketta eteenpäin, ja lupasi Asko Haavistolle paikan suurlukion rehtorina. Asko käänsi takkinsa viime metreillä ja siirtyi kannattamaan Virtauksen ilmaisupainotteisen lukion säilymistä. Suurlukiohankkeen kaaduttua kaupunginvaaltuston kokouksessa Kanninen ilmoitti Askolle laittavansa lukion rehtorin viran julkiseen hakuun, minkä myötä Asko lopulta menetti paikkansa rehtorina kollegalleen Lissu Kanervalle.
Muut henkilöt > Jake Karppinen

Jake Karppinen (es. Teemu Mäkinen) oli äärioikeistolainen, johon Otso Karhu tutustui internetin keskustelufoorumilla. Jake vastusti maahanmuuttoa ja sabotoi Azad Soranin eloa Virtauksessa. Hän oli myös tekemässä polttopulloiskua Haaviston taloon, mutta Asko Haavisto  sai keskeytettyä teon viime hetkellä. Myöhemmin Jake ja hänen rikoskumppaninsa jäivät kiinni ja kolmikko joutui vankilaan.
Muut henkilöt > Vesa Kelo

Vesa Kelo  (es. Timo Allinniemi) esiintyi sarjassa alusta alkaen. Hän oli Virtauksen lukion matematiikan opettaja. Vesalla on myös koira nimeltään Urpo.Vesa on kotoisin Kempeleestä.
Muut henkilöt > Raimo "Kukko" Koistinen

Raimo ”Kukko” Koistinen (es. Kari Kinnaslampi) esiintyi sarjassa alusta alkaen syksyyn 2012 saakka. Kukoksi kutsuttu Raimo työskenteli Virtauksen lukion esitysteknikkona ja toimi myös sijaisopettajana. Hänellä oli myös omia kursseja lukiolla, kuten esimerkiksi valo- ja äänityön kurssi. Kukko on hyvä ystävä rehtori Asko Haaviston kanssa. Kukolla on myös yhteinen menneisyys Lissu Kanervan kanssa (ja mahdollisesti myös tunteita häntä kohtaan) tämän Irvikissat-nimisen pop-yhtyeen taustajoukoissa. Kukko ei nykyään käytä lainkaan alkoholia, sillä hänellä on aiemmin ollut ongelmia sen liikakäytön kanssa. Hän tosin ratkesi juomaan sarjan ensimmäisellä tuotantokaudella, mutta Lissu tunnisti Kukon oireet ja passitti tämän lääkäriin. Kukko on ottolapsi eikä hän tiedä biologisista vanhemmistaan juuri mitään. Kukko sai työtarjouksen lähteä Apulanta-yhtyeen kiertueelle roudariksi, irtisanoutui työstään lukiossa ja lähti kiertueelle mukaan.
Muut henkilöt > Titus Koistinen

Titus Koistinen (es. Elias Gould) on keväällä 2018 ensimmäisen kerran sarjassa esiintyvä hahmo. Tituksesta tuli Kristan, Sonjan, Reinon, Tomin ja Iriksen kämpän uusi vuokraisäntä. Aluksi hän kiinnostui Kristasta ja yritti saada Reinon häädettyä keinolla millä hyvänsä, ettei tämä häiritsisi hänen ja Kristan välejä. Lopulta Sonja sai Tituksen ymmärtämään, ettei pakkomielteisyys saa Kristaa ihastumaan Titukseen. Titus unohti Kristan ja alkoi puolestaan piirittää Sonjaa, joka sai kuitenkin uskoteltua Sakarin olevan hänen poikaystävänsä päästäkseen Tituksesta eroon.
Muut henkilöt > Pirkko Kujala

Pirkko Kujala (es. Mirja Oksanen) toimi Virtauksen kaupunginhallituksen puheenjohtajana vuosina 2011–2015. Hänen tilalleen kaupunginhallituksen puheenjohtajaksi tuli Irmeli Laakso. Kujala oli ihastunut Lauri Kallioon, joka oli jonkin aikaa hänen personal trainerinsa kuntonyrkkeilyssä.
Muut henkilöt > Topi Kunnas

Topi Kunnas (es. Eero Seppä) oli Vihreät Valot -yhtyeen hiljainen basisti.
Muut henkilöt > Ismet Sadik

Ismet Sadik (es. Pedram Notash) on Anni Malisen turkkilainen  ex-kihlattu, jonka kanssa Anni oli aikeissa mennä naimisiin täysi-ikäistyttyään. Aikeet peruuntuivat Annin saatua tietää Ismetin rakastuneen Turkissa toiseen naiseen.
Muut henkilöt > Ilari Larsson

Ilari Larsson (es. Antti Nieminen) esiintyi sarjassa vuosina 2010–2011. Ilari toimi Virtauksen ilmaisutaidon lukion tanssinopettajana ja luonteeltaan hän oli melko ujo ja hiljainen. Ilari ei käytä lainkaan alkoholia. Ilarin oppilas ja silloinen rehtorin tytär Vilma Haavisto  ihastui Ilariin. Vilma ehti toden teolla rakastua Ilariin, joka sai ensimmäisen tuotantokauden keväällä työtarjouksen Tampereen ilmaisutaidon lukiosta ja päätti ottaa sen vastaan. Saatuaan tietää asiasta Vilma pettyi suuresti ja päätti hakea opiskelemaan kyseiseen lukioon, jotta pääsisi viettämään aikaa Ilarin kanssa. Pian Kukko kertoi Vilman isälle Askolle, että Vilmalla ja Ilarilla on suhde, sillä Kukko todella luuli niin. Tämä aiheutti valtavan kohun Ilarin ympärille ja sai Vilman raivostumaan vanhemmilleen, jotka estivät häntä keskustelemasta Ilarin kanssa. Kun muille selvisi, että tunteet olivat yksipuolisia, Ilarin maine palautui. Kohu johti kuitenkin lopulta siihen, että Ilari erosi välittömästi koululta ja muutti Tampereelle avovaimonsa kanssa särkien samalla Vilman sydämen.
Muut henkilöt > Hannupekka Latvala

Hannupekka Latvala (es. Teemu Palosaari) eli tuttavallisemmin HP, on esiintyi sarjassa vuoden 2012 syksystä helmikuuhun 2013. Hän toimi lääkärinä Virtauksen terveysasemalla, kunnes sai työkomennuksen Indonesiaan. HP:lla oli lyhyt seksisuhde Mirja Mäkimaan kanssa.
Muut henkilöt > Marju Lehtinen

Marju Lehtinen (es. Sirpa Helin) on Virtauksen terveysasemalla työskentelevä hoitaja. Hän on erittäin utelias ja juoruaa usein. Marju muun muassa levitti huhuja, joiden mukaan Mirja Mäkimaa olisi aiheuttanut Karri Palomäen itsemurhayrityksen tämän pudottua vahingossa sillalta. Marju vastusti Tero Kuuslan Viikinkimaailmaa sienimetsän tuhoutumisen takia.
Muut henkilöt > Teppo Martonen

Teppo Martonen (es. Aksu Piippo) oli Virtauksen kaupunginjohtaja.
Muut henkilöt > Lenni Morris

Lenni Samuel Morris  (es. Joel Bonsdorff) on esiintynyt sarjassa vuoden 2016 kevään lopusta alkaen. Lenni opiskeli Lontoossa samaan aikaan Iris Rainion kanssa ja Iriksen kerrottua Virtauksen ilmaisutaidon lukiosta Lenni halusi päästä sinne opiskelemaan. Lennin saapuminen Virtaukseen aiheutti heti mustasukkaisuutta Iriksen rakkauden kohteessa Eppu Palomäessä. Iris vakuutti Epun luulojen hänen ja Lennin suhteesta olevan täysin vääriä. Syksyllä 2016 Lenni alkoi viihtyä Tuija Haaviston seurassa. Tuija ja Iris taas olivat jatkuvasti törmäyskurssilla. Epun lähdettyä Virtauksesta kevään 2016 loppupuolella, Iriksellä ei ollut ketään. Iris yritti saada Lennin itselleen ja suuteli tätä suoraan Tuijan nenän edessä. Iris kuitenkin huomasi Lennin pitävän enemmän Tuijasta ja pettyi pahemman kerran päättäen luovuttaa Lennin suhteen. Lennillä on neulakammo ja hän on allerginen kissoille.
Keväällä 2017 Tuija ja Lenni suutelivat Tuijan ylioppilasjuhlien jälkeen. Kaksikko alkoi seurustella, mistä Lennin fanit eivät pitäneet. Maria antoi Lennille kaksi vaihtoehtoa; salainen seurustelu tai julkinen seurustelu. Lenni mietti asiaa, ja sai Tuijan suuttumaan. Lopulta Lenni valitsi julkisen seurustelun. Pian he kuitenkin erosivat erimielisyyksien takia. Erostaan huolimatta he päättivät olla muistelematta toisiaan pahalla ja Tuija muutti Sveitsiin opiskelemaan.
Toukokuussa 2017 Lenni voitti Loiste-laulukilpailun, jonka kautta hän sai uusia faneja. Fanit ostelivat Lennille pehmoleluja ja seurasivat tätä ympäri Virtausta pyydellen nimikirjoituksia. Tämä alkoi ärsyttää Lenniä, joka pyysi entisen bändinsä Bongolavan manageria Maria Nikkoa pitämään ”pikkulikat” kaukana. Bändin basisti ja Lennin ystävä Osku sai tallennettua Lennin puheet videolle ja julkaisi sen nettiin saadakseen Lennin fanit tajuamaan Lennin oikean luonteen. Video ja sen julkaissut käyttäjätili kuitenkin poistettiin, mutta myöhemmin Lennistä kirjoitettiin Kohu-lehteen negatiivista julkisuutta tuottava juttu, jonka takia Loiste-kilpailun päättäjät kertoivat peruvansa Lennin voiton. Myöhemmin Lenni pääsi Taistelupingviinit-elokuvaan  ääninäyttelijäksi.
Lenni auttoi Stella Kuparista koulun oppilaskunnanpuheenjohtaja kisassa. Myöhemmin hän sai kuulla, että Stellalla on perinnöllinen sairaus. Stellan ja Lennin välit lämpenivät ja he päätyivät suutelemaan. Sittemmin he alkoivat seurustella. Lenni kuitenkin ihastui uudelleen Mariaan, joka jätti Oskun voidakseen seurustella tämän kanssa. Lenni ei jättänyt Stellaa. Syksyllä 2018 Lenni ja Kaisla Helminen alkoivat seurustella.
Muut henkilöt > Mirja Mäkimaa

Mirja Mäkimaa (es. Inka Kallén) on alun perin Kotikatu -draamasarjassa vuosina 1995–2001 ja 2011–2012 esiintynyt hahmo, joka saapui Virtauksen terveysasemalle lääkäriksi joulukuussa 2012 jaksossa ”Tytöksein sut aikanaan saan”. Mirja on syntynyt vuonna 1982 ja hän on kotoisin Helsingistä. Mirjan isä Pertti on ammatiltaan juristi ja Eeva-äiti on työskennellyt muun muassa kiinteistövälittäjänä. Mirjan veli Janne on pappi ja Laura-sisko on floristi.
Mirjalla oli Virtauksessa asuessaan lyhyt suhde HP Latvalan kanssa, mutta suhde kuitenkin päättyi HP:n yllättäen lähdettyä Virtauksesta. HP:n jälkeen Mirjalla oli yhden illan juttu Karri Palomäen kanssa, joka sekoitti pahasti Karrin pään hänen rakastuessa Mirjaan. Karrin jälkeen Mirja muutti avoliittoon Otso Karhun kanssa, ja he menivät kihloihin. Suner joutui myymään työsuhdeasunnot ja Mirja osti Otson asunnon. Otson ja Jaanan välien lämmettyä Otso halusi aloittaa puhtaalta pöydältä Jaanan kanssa, ja jätti Mirjan. Mirja antoi Otson jäädä asuntoonsa vuokralaiseksi ja asui itse hetken Helsingissä kaverinsa luona ja kulki sieltä aina Virtaukseen töihin. Otson ja Jaanan suhteen päätyttyä Mirja muutti takaisin Otson luokse mutta vain kämppäkaveriksi, ei kuitenkaan mennyt kauan ennen kuin he olivat taas yhdessä ja kihloissa. Eron jälkeen Mirja muutti Namibiaan työskentelemään lääkärinä.
Muut henkilöt > Henrik Paltamo

Henrik Paltamo (es. Tapani Perttu) esiintyi sarjassa vuosina 2010–2011. Henrik oli Virtauksessa töissä lääkärinä. Hänellä oli myös menneisyys Ainon (jota Henrik vaikutti rakastavan edelleen) entisenä nuoruudenheilana ennen Ensiota. Henrikillä todettiin aivokasvain, joka aiheutti hänelle muun muassa käsien tärinää. Selvittyään leikkauksesta hän sai aiemmin hiivuksissa olleen elämänhalunsa takaisin. Sarjassa epäiltiin, että Henrik olisi ollut Asko Haaviston isä, mutta tämä paljastui myöhemmin harhaluuloksi DNA-testin avulla.
Asko löysi Henrikin juhlapaikan puutarhasta tämän ollessa menehtymäisillään Marika Ruuskasen ja Tero Kuuslan häissä sarjan jaksossa 135. Tätä ennen Paltamo oli nähnyt entisen potilaansa, jo edesmenneen Siirin hääjuhlassa. Asko kutsui kertomansa mukaan paikalle ambulanssin, mutta ensihoitajat totesivat Henrikin jo kuolleeksi. Henrik Paltamo halusi testamentissaan selvittää mahdollisen isyytensä ja lisäksi hän jätti Ainolle perintönä huomattavan summan rahaa.
Henrik nähtiin myös Ension harhana kolmannen kauden päätösjaksossa. Harhassa Henrik kutsui syöpää sairastavaa Ensiota luokseen. Henrikiä esittänyt teatterineuvos Tapani Perttu menehtyi heinäkuussa 2018 ja sarjan viimeisen jakson lopussa oli hänen muistolleen tehty huomionosoitus jossa kuvattiin Tapanin roolihahmon viimeistä kohtausta sarjassa jossa Henrik kuolee ennen kuin Henrikin näyttelijä Tapani poistuu lopullisesti sarjasta vuonna 2011.
Muut henkilöt > Hilkka Ranta

Hilkka Ranta (es. Margit Tuomi) työskenteli Sunerilla johdon assistenttina. Hilkka oli entisen toimitusjohtajan Pentti Ruuskasen oikea käsi Sunerin alkuajoilta saakka. Hilkka on esiintynyt sarjassa myöhemminkin ns. taustahenkilönä Virtauksen kuorossa, ja keväällä 2017 hänet nähtiin vanhustenkodin seniorikaraokessa ja samaisessa tapahtumassa Hilkka pyörtyi johtuen silmänpaineen heittelystä ja joutui ambulanssilla sairaalaan, mutta hän toipui pian. Syksyllä 2017 Hilkka nähtiin Marika Ruuskanen-Kuuslan muistotilaisuudessa.
Muut henkilöt > Joonas Rantala

Joonas Rantala (es. Frans Isotalo) on Reino Tuomisen entinen ystävä ja työkaveri, jonka kanssa he tutustuivat poliisikoulussa. He molemmat ovat kiinnostuneita Krista Kortelaisesta, jonka kanssa molemmilla on myös ollut säpinää. Kun Reino ei uskonut Kristan väitteitä Terhin valeraskaudesta, Krista valitsi Joonaksen ja pari ehti seurustella hetken ennen kuin Reino ja Joonas tappelivat julkisesti ravintolassa. He häpäisivät Kristan, joka ilmoitti molemmille, ettei koskaan enää tule seurustelemaan kummankaan kanssa. Joonas palasi sarjaan loppusyksystä 2017 ottamaan Kristan ulkomaanreissullaan tapaamaan uutta miesystävää Umbertoa kiinni, sillä Umberto oli Kristan tietämättä ammattirikollinen ja huumekauppias. Joonaksen välit Kristaan lämpenivät kuulusteluiden seurauksena uudelleen ja pari päätyi suutelemaan. Myöhemmin kuitenkin todettiin, ettei Kristan ja Joonaksen välillä ole mitään. Syksyllä 2018 Joonas palasi sarjaan tarjottuaan työtehtävää Reinolle. Työtehtävä paljastui Joonaksen bisnekseksi ja Joonas joutui vankilaan.
Muut henkilöt > Aapo Rönkkö

Aapo Rönkkö (es. Kalle Ruusukallio) on esiintynyt sarjassa alusta asti vuodesta 2010 alkaen. Aapo on Vihreiden Valojen kosketinsoittaja. Aapo on kihloissa samassa bändin rumpalina toimivan Cicca Kallaksen kanssa. Koska Vihreitä Valoja ei ole sarjassa nähty vuoden 2017 jälkeen, Aapoa nähdään lähinnä ainoastaan Turpiinissa ja sielläkin harvoin. Sarjan viimeisessä jaksossa häntä nähtiin hieman enemmän, sillä hän oli Haavistossa esiintymässä bändinsä kanssa.
Muut henkilöt > Antti Salminen

Antti Salminen (es. Harri Kailanto) oli Virtauksen terveysaseman ylilääkäri. Hän ottaa työnsä vakavasti eikä hyväksy mitään, mikä on lain tai lääketieteen etiikan vastaista. Antti muun muassa torui Vilma Haavistoa tämän tehtyä Marika Ruuskanen-Kuuslalle lähetteen röntgeniin Antin nimissä. Hän ei myöskään hyväksynyt Maija Helmisen tapaa yrittää päästä työhaastatteluun varaamalla lääkärinajan, jota ei tarvinnut.
Vuonna 2014 Salminen ja Lissu Kanerva sopivat treffit ravintolaan tutustuttuaan Neilikka-treffipalvelussa. Salminen kuitenkin lähti heti treffien alussa, eivätkä hahmot tavanneet enää uudestaan.
Hahmoa näkyi yksittäisissä jaksoissa vuosien 2012–2018 välillä.
Muut henkilöt > Kauko Saxman

Kauko Saxman (es. Jussi Tuohimaa) on ihmiskauppaan ja veronkiertoon syyllistynyt rikollinen, joka myi laitonta viinaa Roni Sirénille Turpiiniin. Ronille ja Tomille selvisi, että Saxman oli vienyt ulkomaalaisten työntekijöidensä passit ja Tomi alkoi selvittämään Saxmanin tekoja televisiosarjassaan "Alaston kaupunki". Nähtyään jakson "Alaston kaupunkia" Saxman lähetti kätyrinsä seuraamaan Tomia ja sai selville, että Tomi on parisuhteessa. Tomin tyttöystävä Iris Rainio sopi haastattelun salanimellä "Riina Kortekangas" ja saapui Saxmanin toimistolle piilokameran kanssa. Iris kuitenkin paljastui ja Saxman heitti "Riinan" ulos. Iris lähti seuraamaan Saxmanin miehiä, jotka veivät viinaa ja tupakkaa varastoon. Iris lähetti Tomille piilokameran, jonka Tomin kämppäkaveri Reino lähetti poliiseille. Poliisi onnistui pidättämään Saxmanin ja ihmiskaupan uhrit saatiin vapautettua.
Muut henkilöt > Terhi Sillanpää

Terhi Sillanpää (ent. Tuominen, es. Vilma Kinnunen) on Reinon entinen aviovaimo, johon Reino tutustui poliisikoulussa. Risteilyllä Terhi ja Reino päätyivät sänkyyn, mikä ei merkinnyt Reinolle mitään, mutta Terhi rakastui Reinoon ja saadakseen Reinon itselleen Terhi ilmoitti Reinolle olevansa raskaana, jonka myötä he menivät kihloihin ja huhtikuussa 2017 pari meni naimisiin. Hääjuhla pidettiin Turpiinissa. Häiden jälkeen Reinon kämppikset Tomi ja Terhin kaasona toiminut Terhin raskauden aitoutta epäillyt Krista saivat selville, että Terhi valehtelee raskaudesta, sillä Terhin näyttämä ultraäänikuva oli yli kymmenen vuotta vanha netistä löydetty kuva. Häämatkalta palattuaan Terhi oli sanonut Reinolle jäävänsä ystävänsä luo Helsinkiin pariksi päiväksi, mutta soitti sieltä ilmoittaen saaneensa keskenmenon, jonka Reino uskoi ja meni aivan rikki uutisesta. Todellisuudessa yksinäinen Terhi halusi Reinon avioliittoon kanssaan teeskentelemällä raskauden, joka "meni kesken" pian parin häiden jälkeen. Terhi jäi Reinolle kiinni valheistaan pian teeskennellyn keskenmenon jälkeen. Terhi sai kuitenkin Reinon säälimään itseään ja pari oli vähällä palata yhteen, kunnes Terhi kuuli Reinon sanovan Tomille, ettei rakasta Terhiä. Terhi lähti suutuspäissään Turpiinista ja poistui sarjasta.
Syksyllä 2017 Terhi palasi sarjaan, kun Reino ja Krista yllättivät hänet suutelemasta Reinon kaveria Joonasta, vaikkei tätä miestä ruudussa nähtykään. Terhi ja Reino olivat toistensa tukena jonkin aikaa tämän jälkeen, kunnes Krista kehotti Reinoa päästämään irti menneestä, sillä se ei auttaisi häntä pääsemään yli avioerostaan. Reino soitti Terhille ja sanoi, että olisi parempi etteivät he enää tapaisi. Tammikuussa 2018 hän kuitenkin palasi kämppisten kuvioihin, kun selvisi, että nykyisin kodittomana elevä Terhi nukkui heidän kerrostalonsa ullakolla, sillä hänellä oli edelleen avaimet asuntoon. Yöllä hän oli käynyt viemässä kämppisten jääkaapista heidän ruokiaan. Kun Reino löysi Terhin ullakolta, Terhi yöpyi yhden yön Reinon huoneessa, kunnes he seuraavana päivänä hankkivat Terhin luovuttaneen opiskelupaikan poliisikoulusta hänelle takaisin. Opiskelupaikan myötä hän sai asunnon koulun asuntolasta. Myöhemmin Terhi päätti Reinon sijaan alkaa takertua Kristaan, jonka kautta saisi takaisin yhteyden Reinoon, joka oli päättänyt unohtaa Terhin. Hän seurasi Kristaa ja Reinoa erääseen ravintolaan ja sen jälkeen Turpiiniin, missä Reino ilmoitti Terhille, että Krista on hänelle se oikea eikä hän halua olla tekemisissä Terhin kanssa.
Muut henkilöt > Azad Sorani

Azad Sorani (es. Mebest ”Mebe” Rasid) on irakin kurdilainen turvapaikanhakija, joka saapui etsimään Aino Haavistoa ja majaili Haavistossa. Myöhemmin Azad tutustui myös Ainon lapsenlapseen Tuijaan. Tuija ehdotti naimisiin menoa Azadin kanssa. Azad ei siihen suostunut, mutta sitten Aino ehdotti menevänsä Azadin kanssa naimisiin. Aino ja Azad pitivät Tomin luona häät, joissa olivat myös Tuija ja Reino. Myöhemmin Aino paljasti perheelleen, että hän on naimisissa Azadin kanssa. Azadin piti saada oleskelulupa, joten hän meni Ainon kanssa poliisin puheille saadakseen nämä vakuutettua liittonsa laadusta. Sittemmin Azad ja Aino rakastuivat oikeasti ja heidän avioliittonsa oli täysin aito.
Azad kuuli, että hänen perheensä oli jumissa Irakin ja Turkin rajalla. Saadakseen heidät turvaan hän tarvitsi 48 000 euroa ja Aino halusi auttaa häntä. Aino alkoi uhkapelata ja piilotti voittamansa rahat maljakkoon, jonka siivoamassa ollut Roni Sirén rikkoi. Roni laittoi rahat Azadin laukkuun. Poliisit löysivät rahat hänen laukusta ja Azad pidätettiin. Roni kuitenkin tunnusti Askolle poliisiasemalla varastaneensa Ainon rahat niin Azad lopulta vapautettiin.
Azad kuuli isänsä kuolleen pakolaisleirillä ja lähti auttamaan perhettään. Vähän sen jälkeen Haavistoon tuli Azadille kielteinen turvapaikkapäätös. Tämän seurauksena Azad poistui sarjasta. Myöhemmin selvisi, että Azad perheineen on saanut turvapaikan Kanadasta ja toivoo Ainon muuttavan luokseen Torontoon. Pari kuitenkin erosi vuoden 2017 syyskaudella Ainon toimesta sähköpostin välityksellä.
Muut henkilöt > Lotta Sund

Lotta Sund (es. Rebecca Viitala) esiintyi sarjassa syksyllä 2013. Asko Haavisto tapasi Lotan käydessään Göteborgissa selvittämässä isänsä perintöasioita. Parille syntyi suhde. Pari eteni suhteessa nopeasti ja pian Lotta muutti Virtaukseen asumaan. Lotta aiheutti kitkaa Askon ja tämän lasten väleihin. Lopulta Asko jätti Lotan, koska Lotta olisi halunnut hankkia lapsia, eikä Asko lopulta ollutkaan varma, haluaako erota lopullisesti Minnasta. Syksyllä 2015 kävi kuitenkin ilmi, että Lotta oli tullut hänen ja Askon suhteen aikana raskaaksi ja heillä on yhteinen poika, Lasse. Myöhemmin kävi ilmi, että Lasse ei olekaan Askon lapsi vaan Lotan työkaverin, jonka kanssa Lotalla oli ollut lyhyt romanssi sillä aikaa, kun he eivät olleet yhdessä Askon kanssa.